บลจ.วรรณขายกองตราสารหนี้3เดือนชู 2.7%
บลจ.วรรณ เปิดขายกองทุนเปิดวรรณตราสารหนี้ 3M1 ลงทุนสั้น 3 เดือน จ่ายผลตอบแทน 2.7% ต่อปี สูงกว่าดอกเบี้ยเงินฝาก
6 พ.ค. 2554

บลจ.วรรณ เปิดขายกองทุนเปิดวรรณตราสารหนี้ 3M1 ลงทุนสั้น 3 เดือน จ่ายผลตอบแทน 2.7% ต่อปี สูงกว่าดอกเบี้ยเงินฝาก
น.ส. ทิวารัตน์ เตชะมีเกียรติชัย กรรมการรองกรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ  เปิดเผยว่า บลจ.วรรณ จะเปิดเสนอขายหน่วยลงทุนครั้งแรกของกองทุนเปิดวรรณตราสารหนี้ 3M1 (1FIX-3M1) ระหว่างวันที่ 5-11 พ.ค.2554  มีนโยบายลงทุนในตั๋วเงินคลัง พันธบัตรธนาคารแห่งประเทศไทย หรือตราสารแห่งหนี้ที่มีคุณภาพและให้ผลตอบแทนที่เหมาะสม ที่เสนอขายในประเทศและ/หรือต่างประเทศ ที่ได้รับการจัดอันดับความน่าเชื่อถือของตราสารหรือของผู้ออกตราสารจากสถาบันจัดอันดับความน่าเชื่อถือที่ได้รับการยอมรับจากสำนักงานคณะกรรมการ ก.ล.ต.อยู่ในอันดับที่สามารถลงทุนได้
นอกจากนี้กองทุนอาจพิจารณาลงทุนในพันธบัตรหรือเงินฝากหรือตราสารแห่งหนี้ที่เสนอขายในต่างประเทศ ไม่เกิน 79% ของมูลค่าทรัพย์สินสุทธิของกองทุน ทั้งนี้ ในกรณีที่กองทุนมีการลงทุนในพันธบัตรหรือตราสารแห่งหนี้ที่เสนอขายในต่างประเทศ กองทุนจะลงทุนในสัญญาซื้อขายล่วงหน้าเพื่อลดหรือป้องกันความเสี่ยงด้านอัตราแลกเปลี่ยนทั้งหมด 
กองทุนนี้มีลักษณะพิเศษคือ บริษัทจะดำเนินการรับซื้อคืนหน่วยลงทุนโดยอัตโนมัติ ทุกๆ 3 เดือน เฉพาะในส่วนของดอกเบี้ย คาดผลตอบแทนหลังหักค่าใช้จ่ายประมาณ 2.70% ต่อปี ข้อมูล ณ วันที่ 29 เม.ย.54 ผู้ลงทุนมีโอกาสรับผลตอบแทนที่ดี เนื่องจากทิศทางของดอกเบี้ยที่มีแนวโน้มปรับตัวสูงขึ้น กองทุนนี้จึงเหมาะสำหรับผู้ที่ต้องการผลตอบแทนที่สูงกว่าเงินฝาก สามารถลงทุนได้ด้วยเงินขั้นต่ำเพียง 10,000 บาท โครงการนี้มีมูลค่า 1,000 ล้านบาท คาดว่าจะได้รับการตอบรับที่ดีจากผู้ลงทุน